Kui dokumentidega tutvumise võimaldamisest keeldumise otsuses on teatud osas viidatud varasema dokumentidega tutvumise taotluse läbivaatamisel tehtud muutmata jätmise otsuses esitatud põhjendustele, siis selline viide ei saa rikkuda põhjendamiskohustust, kuna esimeses menetluses tehtud algne otsus ja muutmata jätmise otsus on tehtud taotlejale teadaolevas kontekstis, kus esimeses menetluses tehtud muutmata jätmise otsus tehti hagejale teatavaks enne seda, kui ta esitas dokumentidega tutvumise taotluse teises menetluses ja taotleja sai teada põhjused, miks tal dokumentidega tutvuda ei võimaldatud, ning need põhjused liidu kohtus asjakohaselt vaidlustada.

Ei ole nõutav, et põhjenduses oleksid eraldi välja toodud kõik asjasse puutuvad faktilised ja õiguslikud asjaolud, kuna küsimust, kas akti põhjendus vastab ELTL artikli 296 nõuetele, tuleb hinnata mitte üksnes lähtuvalt akti sõnastusest, vaid samuti selle kontekstist ja asjaomase valdkonna õiguslikust regulatsioonist tervikuna. Selles osas võib põhjendamine viitega olla lubatav. Kui õigusaktis on viide mõnele muule õigusaktile, tuleb seda analüüsida lähtuvalt ELTL artiklist 296 ja sellega ei ole rikutud Euroopa Liidu institutsioonidel lasuvat põhjendamiskohustust.

Seoses sellisel institutsioonil, kes keeldub võimaldamast taotletava dokumendiga täies ulatuses või osaliselt tutvuda, lasuva kohustusega selgitada taotlejale tema käsutuses olevaid õiguskaitsevahendeid, ei saa asuda seisukohale, et selle kohustuse rikkumine võib kaasa tuua tutvumise võimaldamisest keeldumise otsuse tühistamise selles osas niisugustel asjaoludel, kus otsuses on viidatud varasema dokumentidega tutvumise taotluse läbivaatamisel tehtud muutmata jätmise otsuses esitatud põhjendustele ja kus taotleja sai otsuse peale kaebamiseks võimalikest õiguskaitsevahenditest teada ja esitada tühistamishagi.

Üldine konfidentsiaalsuse eeldus, mida kohaldatakse ELTL artikli 101 kohaldamise menetluse haldustoimiku suhtes, võib olla kohaldatav olenemata sellest, mitme dokumendiga tutvumist taotlus puudutab. Üldiste konfidentsiaalsuse eelduste kohaldamist on lubatud olenemata sellest, mitme dokumendiga tutvumist taotlus puudutab, ja isegi siis, kui taotletakse vaid ühte dokumenti. Nimelt on tutvumise võimaldamisest keeldumise üldise eelduse kohaldamisel määrava tähtsusega kvalitatiivne kriteerium, st asjaolu, et dokumendid seonduvad ühe ja sama menetlusega, mitte kvantitatiivne kriteerium, st see, kui suur või väike on nende dokumentide arv, millega tutvumiseks taotlus on esitatud. Olenemata sellest, mitme dokumendiga tutvumist taotlus puudutab, ei saa ELTL artikli 101 kohaldamise menetluse dokumentidega tutvumist lubada, võtmata arvesse neidsamu rangeid nõudeid, mis kehtivad sellise menetluse käigus saadud või koostatud teabe töötlemise kohta ja on ette nähtud määrusega nr 1/2003 ja määrusega nr 773/2004, mis käsitleb ELTL artiklite 101 ja 102 kohaste menetluste teostamist komisjonis.

ELTL artikli 101 lõike 1 kohaldamise menetluse haldustoimikus leiduvatele dokumentidele kohaldatav üldine konfidentsiaalsuse eeldus põhineb sisuliselt määruse nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele artiklis 4 sätestatud dokumentidega tutvumise õiguse erandite tõlgendamisel, mis võtab arvesse rangeid nõudeid, mis kehtivad sellise menetluse käigus saadud või koostatud teabe töötlemise kohta ja on ette nähtud määrusega nr 1/2003 ja määrusega nr 773/2004, mis käsitleb ELTL artiklite 101 ja 102 kohaste menetluste teostamist komisjonis. Teisisõnu kehtib see eeldus tingimusel, et asjaomase menetluse puhul on ette nähtud eriregulatsioon dokumentidega tutvumiseks. Sellise regulatsiooni olemasolust võib eeldada, et niisuguste dokumentide avalikustamine võiks põhimõtteliselt kahjustada eesmärki, mida taotletakse menetlusega, mille osaks dokumendid on.

Järelikult on asjaolu, et dokument, mille avalikustamist taotletakse, kuulub ELTL artikli 101 kohaldamise menetluse haldustoimikusse, piisav, et konfidentsiaalsuse eelduse kohaldamine seda menetlust käsitlevatele dokumentidele – olenemata sellest, mitme dokumendiga tutvumist taotlus puudutab –, oleks põhjendatud.

(vt punktid 71–74)